Στην ανακοίνωσή της, η Αγωνιστική Συσπείρωση Εργαζόμενων ΟΤΕ (ΑΣΕ) καλεί τους εργαζόμενους να συμμετέχουν μαζικά στην απεργία και τις απεργιακές συγκεντρώσεις, «δίνοντας ηχηρό μήνυμα στην προκλητική στάση της Διοίκησης». Όπως τονίζουν, διεκδικούν κατώτερο βασικό μισθό 1.000 ευρώ για όλους τους εργαζόμενους, κανέναν μισθό διευθυντικού στελέχους να μην ξεπερνά τα 5.000 ευρώ, καθώς και νέα συλλογική σύμβαση εργασίας, που θα καλύπτει όλους τους εργαζόμενους του ομίλου ΟΤΕ.



Παράλληλα, οι εργαζόμενοι καταγγέλλουν τη διοίκηση της εταιρείες για αντεργατικές πρακτικές, υποστηρίζοντας πως η εταιρεία χρησιμοποιεί ενοικιαζόμενους εργαζόμεους παρά την εντυπωσιακή ημερήσια κερδοφορία της, πως χιλιάδες τεχνικοί είναι ασφαλισμένοι στο ΙΚΑ ως υπάλληλοι γραφείου, καθώς και πως η εταιρεία πραγματοποιεί σωρεία παραβάσεων της εργατικής νομοθεσίας, με αποτέλεσμα την αύξηση των εργατικών ατυχημάτων κατά 200%.



Ακόμη, στην ανακοίνωσή τους είναι λάβροι για τα μεγαλοστελέχη της εταιρείας και τα υψηλά τους μισθολόγια, κάνοντας λόγο ακόμα και για τις ετήσεις αποδοχές του προέδρου και διευθύνωντα συμβούλου του ΟΤΕ, τοποθετόντας τες σχεδόν στο 1,5 εκατ. ευρώ, ενώ ρίχνουν τα βέλη τους και στην Αρχή Διασφάλισης του Απορρήτου των Επικοινωνιών (ΑΔΑΕ), προσάπτοντάς του κωλυσιεργία στο ζήτημα του consolidation και η ανεξέλεγκτη δράση των εργολάβων.



Διαβάστε ολόκληση την ανακοίνωση της ΑΣΕ ΟΤΕ:



Όλοι στην 48ωρη απεργία των εργαζομένων

του ομίλου ΟΤΕ στις 30 & 31 Οκτώβρη!



Την Δευτέρα και Τρίτη 30 & 31 Οκτώβρη οι εργαζόμενοι του ιδιωτικοποιημένου ΟΤΕ κατεβαίνουμε σε 48ωρη απεργία.



Είναι μια απεργία που, για πρώτη φορά από τότε που πήρε η Deutsche Telekom τον ΟΤΕ, στρέφεται εναντίον της εργοδοσίας.

Ξέρετε ότι, από όταν ανέλαβε τον ΟΤΕ η γερμανική –κρατικών συμφερόντων- Deutsche Telekom αντί να τον αναπτύξει προέβη σε μια σειρά από ξεπουλήματα θυγατρικών του στα Βαλκάνια;

Ξέρετε ότι, πέρα από τα ξεπουλήματα των θυγατρικών πούλησαν και τον μοναδικό δορυφόρο που είχε η χώρα της Hellas–sat, εισπράττοντας συνολικά από όλα αυτά τα ξεπουλήματα 1,5 δις €;

Ξέρετε ότι, ο ΟΤΕ έχει καθαρή κερδοφορία σε ημερήσια βάση 1.000.000 € και αντί να ανοίξει νέες θέσεις εργασίας και να μειωθεί η ανεργία με διάφορα προγράμματα εθελουσιών -που του ενέκριναν όλες οι κυβερνήσεις- μείωσε πάνω από 7.000 τις σταθερές θέσεις εργασίας φορτώνοντας ταυτόχρονα τα βάρη στα ασφαλιστικά ταμεία;

Ξέρετε ότι, τις σταθερές θέσεις εργασίας που μειώνει τις αντικαθιστά με outcrossing, με «μαύρη» και ανασφάλιστη εργασία και με ενοικιασμένους εργαζόμενους από τις θυγατρικές δουλεμπορικές εταιρείες του ομίλου, Cosmote Ε-value, Mellon, Man Power κ.λ.π. των 250 και 400 €;

Ξέρετε ότι, παρά την τεράστια κερδοφορία του αντί να μειώσει τα τιμολόγια και να κάνει κοινωνική πολιτική δίνοντας δωρεάν ίντερνετ στους φοιτητές κ.λ.π. -με το πρόσχημα της ΕΕΤΤ- συνεχίζουν και παραμένουν υψηλά γιατί έχει δημιουργηθεί τραστ μεταξύ των εταιρειών;

Ξέρετε ότι, τα τεράστια αυτά κέρδη της Deutsche Telekom που παράγονται στην Ελλάδα, δεν μένει τίποτε στην χώρα ούτε στο τραπεζικό της σύστημα και διοχετεύονται όλα στο Βερολίνο και σε εξωχώριους φορολογικούς παραδείσους;

Ξέρετε ότι, ο ΟΤΕ τους χιλιάδες τεχνικούς του, τους έχει ασφαλισμένους στο ΙΚΑ σαν υπαλλήλους γραφείου;

Ξέρετε ότι, ο ΟΤΕ με ένα πρόγραμμα που ονόμασε consolidation μετέφερε σχεδόν όλο το τεχνικό έργο σε 4 εργολαβικές εταιρείες, με αποτέλεσμα να έχουμε ανεξέλεγκτη δράση των εργολάβων στο δίκτυο με ότι αυτό συνεπάγεται σχετικά με τη διαφύλαξη και διασφάλιση του απορρήτου των επικοινωνιών;



Ακόμα περιμένουμε απαντήσεις από την ΑΔΑΕ και τον πρόεδρό της (και πρώην υπάλληλο του ΟΤΕ) Χ. Ζαμπίρα -στην οποία έχουμε προσφύγει επανειλημμένως- αν το consolidation και η ανεξέλεγκτη δράση των εργολάβων στο δίκτυο είναι νόμιμο και γιατί 16 μήνες τώρα καλύπτει τα τεράστιο αυτό σκάνδαλο που έχει να κάνει με το τηλεφωνικό απόρρητο και τα δικαιώματα των τηλεπικοινωνιακών χρηστών.

Ξέρετε ότι, το διαφημιστικό πακέτο του ΟΤΕ είναι 113,6 εκ. € ετησίως και ότι αν περιοριζόταν στο μισό, θα άνοιγαν τουλάχιστον 5.000 νέες θέσεις εργασίας;

Ξέρετε ότι, το μισθολογικό κόστος το 2011 ήταν 658 εκ. ευρώ, ενώ το 2016 έπεσε στα 308 εκ. ευρώ!

Ξέρετε ότι, τα τελευταία χρόνια μειώνουν και υποβαθμίζουν τους μισθούς και τα δικαιώματα του τεχνικού και παραγωγικού προσωπικού και ο μισθός τον οποίο κλέβουν από όλους εμάς γίνεται μπόνους για την πολυ­ποίκιλη και τεράστια παρασιτική νομενκλατούρα του ΟΤΕ.

Ξέρετε ότι, έχουμε 2.000 προ­ϊσταμένους σε 10.000 εργαζό­μενους και το επίδομα θέσης μόνο του προϊστάμενου τμήμα­τος είναι πολύ πάνω από τον βασικό μισθό των συναδέλφων μας τεχνικών, τεχνολόγων μηχανικών, διοικητικών κ.λ.π που προσλαμβάνουν στις διάφορες θυγατρικές και δουλεμπορικές εταιρίες του ομίλου ΟΤΕ;

Ξέρετε ότι, ο πρόεδρος και διευθύνων σύμβουλος του ΟΤΕ έχει ετήσιες αποδοχές (μισθούς και μπόνους) 1.433.670 €! δηλαδή 4,5 φορές πάνω από τον μισθό της Μέρκελ (320.000 €) και 17,5 φορές πάνω από τον μισθό του Έλληνα Πρωθυπουργού (85.479 €);

Ξέρετε ότι, ένας Γενικός Διευθυντής αμείβεται 1,5 φορές πάνω από τον μισθό της Μέρκελ και 4,5 φορές από τον μισθό του Έλληνα Πρωθυπουργού, ενώ ένας απλός διευθυντής παίρνει 1,2 φορές τον μισθό του Έλληνα Πρωθυπουργού;



Τέλος, ξέρετε ότι, μπροστά στην κερδοφορία της επιχείρησης και στην διατήρηση των μπόνους τους οι διοικούντες αυθαιρετούν καθημερινά, γράφουν στα παλαιότερα των υποδημάτων τους το Σύνταγμα, τους νόμους της χώρας και τις αποφάσεις των επιθεωρήσεων εργασίας με αποτέλεσμα να έχουμε σωρεία παραβάσεων της εργατικής νομοθεσίας και αλματώδη αύξηση κατά 200% των εργατικών ατυχημάτων;



Συναδέλφισσες και συνάδελφοι:



Τα κέρδη είναι τεράστια, το εργατικό κόστος τα τελευταία χρόνια πάει στα τάρταρα, οι διαφημίσεις είναι τεράστιες και γι αυτό και δεν ακούγεται τίποτε για την απεργία που ξεκίνησε.



Ξεκινάμε τον αγώνα σε πολύ δύσκολες συνθήκες και ελπίζουμε και προσπαθούμε να κλιμακωθεί μέχρι να ικανοποιηθούν τα βασικά μας αιτήματα.



Διεκδικούμε:



Κατώτερο βασικό μισθό 1.000€ για όλους όσους δουλεύουν για τον όμιλο ΟΤΕ για να μπορούμε να ζήσουμε με σχετική αξιοπρέπεια.

Κανένας μισθός για το τεράστιο διευθυντικό κατεστημένο πάνω από 5.000€.

Μια Σ.Σ.Ε που θα καλύπτει όλους τους εργαζόμενους που δουλεύουν για τον ΟΤΕ με ενιαίο μισθολόγιο (του παλιού ΟΤΕ πριν τις περικοπές) για όλους τους εργαζόμενους του ομίλου.



Καλούμε όλους τους εργαζόμενους του ομίλου ΟΤΕ να συμμετέχουν μαζικά στην απεργία και στις απεργιακές συγκεντρώσεις δίνοντας ηχηρό μήνυμα στην προκλητική στάση της Διοίκησης.

Την Δευτέρα 30/10 στις 10:00 προσυγκέντρωση στο ΥΜΑ-ΝΥΜΑ και πορεία στο Υπουργείο Εργασίας.

Την Τρίτη 31/10 στις 10:00 συγκέντρωση στο Διοικητικό Μέγαρο.



Καλούμε την ΟΜΕ-ΟΤΕ να συνεχίσει χωρίς συμβιβασμούς και πισωγυρίσματα κλιμακώνοντας τον αγώνα και μετά την 48ωρη απεργία μέχρι την νίκη των εργαζομένων.

Όλοι στην απεργία – Όλοι στον Αγώνα!

Ενωμένοι θα νικήσουμε!

Με αγωνιστικούς χαιρετισμούς

ΑΣΕ

Αθήνα: 25-10-2017